**लगानी बोर्डको प्रमुख कार्यकारी अधिकृतको नियुक्तिका लागि**

**सिफारिस सम्बन्धी कार्यविधि, २०८१**

सार्वजनिक-निजी साझेदारी तथा लगानी ऐन, २०७५ को दफा १२ को उपदफा (७) बमोजिम लगानी बोर्डको प्रमुख कार्यकारी अधिकृत पदमा नियुक्ति गर्न नेपाल सरकारसमक्ष नाम सिफारिस गर्ने प्रयोजनका लागि उक्त ऐनको दफा १२ को उपदफा (५) बमोजिम गठित सिफारिस समितिले सार्वजनिक-निजी साझेदारी तथा लगानी नियमावली, २०७७ को नियम ७ को उपनियम (७) बमोजिम लगानी बोर्डको प्रमुख कार्यकारी अधिकृतको नियुक्तिका लागि सिफारिस सम्बन्धी कार्यविधि, २०८१ स्वीकृत गरी लागू गरेको छ।

**१. संक्षिप्त नाम र प्रारम्भः** (१) यो कार्यविधिको नाम "लगानी बोर्डको प्रमुख कार्यकारी अधिकृतको नियुक्तिका लागि सिफारिस सम्बन्धी कार्यविधि, २०८१” रहेको छ।

(२) यो कार्यविधि तुरून्त प्रारम्भ हुनेछ।

**२. परिभाषाः** विषय वा प्रसङ्गले अर्को अर्थ नलागेमा यो कार्यविधिमा,

(क) "कार्यालय" भन्‍नाले प्रधानमन्त्री तथा मन्त्रिपरिषद्‍को कार्यालय सम्झनु पर्दछ।

(ख) "बोर्ड" भन्‍नाले लगानी बोर्ड सम्झनु पर्दछ ।

(ग) "ऐन" भन्‍नाले सार्वजनिक-निजी साझेदारी तथा लगानी ऐन, २०७५ सम्झनु पर्दछ।

(घ) "नियमावली" भन्‍नाले सार्वजनिक-निजी साझेदारी तथा लगानी नियमावली, २०७७ सम्झनु पर्दछ।

(ङ) "कार्यविधि" भन्‍नाले लगानी बोर्डको प्रमुख कार्यकारी अधिकृतको नियुक्तिका लागि सिफारिस सम्बन्धी कार्यविधि, २०८१ सम्झनु पर्दछ ।

(छ) "समिति” भन्‍नाले दफा ३ बमोजिमको सिफारिस समिति सम्झनु पर्दछ।

(ज) "प्रमुख कार्यकारी अधिकृत" भन्‍नाले लगानी बोर्डको प्रमुख कार्यकारी अधिकृत सम्झनु पर्दछ।

**३. समितिको गठनः** (१) सार्वजनिक-निजी साझेदारी तथा लगानी ऐन, २०७५ को दफा १२ को उपदफा (७) बमोजिम लगानी बोर्डको प्रमुख कार्यकारी अधिकृत पदमा नियुक्ति गर्न नेपाल सरकारसमक्ष नाम सिफारिस गर्ने प्रयोजनका लागि नेपाल सरकार, मन्त्रिपरिषद्‍को मिति २०८१/०४/२२ को निर्णयानुसार देहायको समिति गठन भएको छः

 (क) मा. उपप्रधानमन्त्री एवम् अर्थ मन्त्री तथा लगानी बोर्डका उपाध्यक्ष, श्री बिष्णुप्रसाद पौडेल - संयोजक

(ख) मा. उपाध्यक्ष, राष्ट्रिय योजना आयोग, प्रा.डा. शिवराज अधिकारी - सदस्य

(ग) विषय विज्ञ, श्री राजन खनाल (अर्थ मन्त्रालयका पूर्व सचिव, हाल नेपाल प्रशासनिक प्रशिक्षण प्रतिष्ठानका कार्यकारी निर्देशक) - विज्ञ सदस्य

**४. काम, कर्तव्य र अधिकारः** समितिको काम, कर्तव्य र अधिकार देहाय बमोजिम हुनेछ।

समितिले प्रतिस्पर्धाका आधारमा देहाय बमोजिम छनौट गरी नियुक्तिका लागि सिफारिस गर्नेछ।

(क) बोर्डको प्रमुख कार्यकारी अधिकृत पदमा नियुक्तिका लागि निवेदन माग गर्ने,

(ख) निवेदकहरूको शैक्षिक योग्यता, कार्य अनुभव, विज्ञताको छानवीन गरी दरखास्त स्वीकृत र

संक्षिप्त सूची प्रकाशित गर्ने,

(ग) संक्षिप्त सूचीमा परेका निवेदकहरूको व्यावसायिक कार्ययोजनाको परीक्षण गर्ने/गराउने।

(घ) संक्षिप्त सूचीमा परेका निवेदकहरूलाई आफ्नो व्यावसायिक कार्ययोजना प्रस्तुतीकरण गर्न लगाउने,

(ङ) संक्षिप्त सूचीमा परेका निवेदकहरूको अन्तर्वार्ता लिने,

(च) व्यावसायिक कार्ययोजना प्रस्तुतीकरण र अन्तर्वार्तामा सबैभन्दा बढी अङ्क प्राप्त गर्ने ३ जना उम्मेदवारहरूलाई नामको बर्णानुक्रमका आधारमा प्रमुख कार्यकारी अधिकृत पदमा नियुक्तिका लागि कार्यालय मार्फत नेपाल सरकारसमक्ष सिफारिस गर्ने,

(छ) समितिले आवश्यकता अनुसार सम्बन्धित विषय बिज्ञलाई बैठकमा आमन्त्रण गर्न सक्ने,

**५. बैठक सम्बन्धी कार्यविधिः**

(१) बैठक सम्बन्धी कार्यविधि देहाय बमोजिम हुनेछ।

1. समितिको बैठकको अध्यक्षता संयोजकले गर्नेछ,
2. संयोजकले तोकेको मिति, समय र स्थानमा समितिको बैठक बस्‍नेछ,
3. समितिको बैठकमा संयोजक र कम्तीमा एकजना सदस्य उपस्थित भएको हुनुपर्नेछ,
4. समितिको निर्णय सर्वसम्मतिमा हुनेछ। सर्वसम्मत हुन नसकेमा संयोजक सहितको बहुमतले गरको निर्णय मान्य हुनेछ,
5. समितिको निर्णय उपस्थित सदस्यहरुको हस्ताक्षरबाट प्रमाणित गरिनेछ,
6. बैठक सम्बन्धी अन्य कुरा समिति आफैले निर्धारण गरे बमोजिम हुनेछ।

(२) समितिको सचिवालयको काम कार्यालयको सामाजिक तथा भौतिक पूर्वाधार विकास महाशाखाले गर्ने।

**६. दरखास्त माग गर्नेः** दफा ४ बमोजिम उम्मेदवार छनौटको लागि दरखास्त माग गर्दा देहाय बमोजिम माग गर्नु पर्नेछ।

(१) उम्मेदवारको योग्यता ऐनको दफा १२ को उपदफा (३) मा उल्लेख भए बमोजिम देहाय अनुसार हुनेछ।

(क) मान्यता प्राप्त शिक्षण संस्थाबाट अर्थशास्त्र, व्यवस्थापन, वाणिज्यशात्र, कानून, इन्जिनियरिङ्ग वा विकाश सम्बन्धी विषयमा कम्तीमा स्नातकोत्तर तह उत्तीर्ण गरेको र

(ख) परियोजना विकास, सार्वजनिक खरिद, सार्वजनिक-निजी साझेदारी, लगानी प्रवर्द्धन, विकास प्रशासन, बैंकिङ्ग, वित्तीय क्षेत्र वा औद्यौगिक व्यवस्थापनको क्षेत्रमा कम्तीमा दश बर्षको व्यवस्थापकीय अनुभव हासिल गरेको नेपाली नागरिक।

 (२) ऐनको दफा १२ को उपदफा (४) मा उल्लेख भए बमोजिम देहायको व्यक्ति बोर्डको प्रमुख कार्यकारी अधिकृतको पदमा नियुक्ति हुन योग्य हुने छैनः

(क) भष्ट्राचार, चोरी, मानव बेचबिखन तथा ओसारपसार, जबरजस्ती करणी जस्ता नैतिक पतन देखिने कुनै फौजदारी अभियोगमा अदालतबाट कसुरदार ठहरिएको,

(ख) प्रचलित कानून बमोजिम कालो सूचीमा परेको अवधिभर,

 (ग) पैतिस बर्ष उमेर पूरा नगरेको,

(घ) पैसठ्ठी बर्ष उमेर नाघेको।

 (३) बोर्डको प्रमुख कार्यकारी अधिकृतको नियुक्तिको लागि उम्मेदवारबाट व्यावसायिक कार्ययोजना सहितको निवेदन पेश गर्न समितिले कम्तीमा १५ (पन्ध्र) दिनको म्याद दिई राष्ट्रियस्तरका कम्तीमा दुईवटा दैनिक पत्रिकामा सूचना प्रकाशन गर्नु पर्नेछ र त्यस्तो सूचना बोर्डको वेबसाइटमा समेत राख्‍नु पर्नेछ।

(४) उपदफा (३) बमोजिम सूचना प्रकाशन भएकोमा योग्यता पुगेको इच्छुक व्यक्तिले देहायको विवरण संलग्न गरी सार्वजनिक-निजी साझेदारी तथा लगानी नियमावली, २०७७ तथा कार्यविधिको अनुसूची - १ बमोजिमको ढाँचामा स्वयं प्रमाणित गरेका कागजात सहित कार्यालयमा रहेको सिफारिस समितिको सचिवालय समक्ष निवेदन दिनु पर्नेछ।

(क) नियुक्ति हुन चाहेको व्यहोरा खुल्ने दरखास्त,

(ख) नेपाली नागरिकताको प्रमाणपत्रको प्रतिलिपि,

(ग) योग्यता, अनुभव र सम्पर्क खुल्ने व्यक्तिगत विवरण (Bio data),

(घ) शैक्षिक योग्यताका प्रमाण पत्रको प्रतिलिपि (विदेशी शैक्षिक संस्थाको प्रमाण पत्र भए समकक्षताको प्रमाणपत्र),

(ङ) अनुभव खुल्ने प्रमाणपत्रको प्रतिलिपि (अधिकृतस्तरमा प्रत्येक तह/श्रेणीको अवधि खुल्ने गरी),

(च) एफोर साइज (A4 Size) को कागजमा बढीमा ५००० शब्दको नेपाली भाषामा तयार गरिएको रणनीति र कार्ययोजना (व्यावसायिक कार्ययोजना कम्प्युटर टाइप गरिएको, पहिलो पानाको सबभन्दा माथि आफ्नो नाम लेखिएको र अन्यत्र कहीं पनि नाम वा आफूलाई चिनाउने कुनै संकेत नभएको र खाममा राखी शिलबन्दी गरिएको हुनुपर्नेछ),

(छ) हालसालै खिचेको पासपोर्ट साइजको फोटो दुईप्रति,

(ज) निवेदन दिने पदसँग सम्बन्धित अन्य कुनै कागजात भए सो को प्रतिलिपि,

(झ) विदेशी मुलुकको स्थायी आवासीय अनुमतिपत्र नलिएको र ऐनको दफा १२ को उपदफा (४) बमोजिम तथा अन्य प्रचलित कानूनले अयोग्य नभएको व्यहोरा कार्यविधिको अनुसूची २ बमोजिम स्व-घोषणा गरेको,

(५) उपदफा (३) बमोजिम सूचना प्रकाशन गर्दा छनौटका लागि मूल्याङ्कनको आधार समेत खुलाउनु पर्नेछ।

**७. निवेदन छानविन र उम्मेदवारहरूको सूची प्रकाशन:** (१) समितिले प्राप्त गरेका निवेदन सार्वजनिक-निजी साझेदारी तथा लगानी ऐन, २०७५ र सार्वजनिक-निजी साझेदारी तथा लगानी नियमावली, २०७७ बमोजिम भए नभएको छानविन गर्नेछ,

(२) समितिले योग्यता पुगेका उम्मेदवारहरूको सूची निवेदन दिने अन्तिम म्याद सकिएको मितिले ७ दिनभित्र प्रकाशन गर्नेछ,

(३) प्रकाशित सूचीका आधारमा समितिले रणनीति र कार्ययोजना प्रस्तुतीकरण र अन्तर्वार्ताको मिति, समय र स्थानको जानकारी सम्बन्धित उम्मेदवारहरूलाई उपयुक्त माध्यमबाट गराउनु पर्नेछ।

**८. उम्मेदवार मूल्याङ्कनको आधार र अङ्कभारः** (१) समितिले दफा ७ बमोजिमको को सूचीमा परेका उम्मेदवारको रणनीति र कार्ययोजनाको प्रस्तुतीकरण र अन्तर्वार्ताको आधारमा मूल्याङ्कन गर्नेछ।

(२) उपदफा (१) बमोजिम मूल्याङ्कनको अङ्कभार देहायबमोजिम हुनेछ।

(क) शैक्षिक योग्यता र अनुभवः -२० अङ्क

 (अ) स्नात्तकोत्तर बापत -३ अङ्क

 (आ) विद्यावारिधी बापत -२ अङ्क

 (इ) अनुभव वापत -१५ अङ्क (व्यवस्थापकीय रुपमा काम गरेको प्रत्येक बर्षका लागि

 एक अङ्कका दरले)

(ख) रणनीति र कार्ययोजनाः -५० अङ्क

रणनीति र कार्ययोजनाको मूल्याङ्कन देहायको आधारमा गरिनेछः

(अ) नेपालमा लगानीको अवस्था र सम्भाव्यताको विश्लेषण सहित विद्यमान कार्यसम्पादनको अवस्था -२० अङ्क

(आ) लगानी बोर्डको सबल एवम् दुर्बल पक्ष तथा अवसर र चुनौतिको विश्लेषण (SWOT Analysis ) - १० अङ्क

(इ) भावी रणनीतिक योजना (Future Strategic Plan) - २० अङ्क

(ग) रणनीति छलफल (Strategic Discussion), अन्तर्वार्ता तथा व्यक्तित्व - ३० अङ्क

 (अ) रणनीति छलफल (Strategic Discussion) तथा अन्तर्वार्ता - २५ अङ्क

 (आ) व्यक्तित्व - ५ अङ्क

(३) रणनीति र कार्ययोजना, रणनीति छलफल, अन्तर्वार्ता तथा व्यक्तित्व वापतको अङ्क समितिका संयोजक तथा सदस्यले व्यक्तिगत रूपमा दिइ औषत गणना गरी प्राप्ताङ्क कायम गर्नु पर्नेछ।

(४) समितिले उपदफा (२) खण्ड (ख) र (ग) को हकमा अङ्क प्रदान गर्दा अधिकतम सत्तरी प्रतिशत भन्दा बढी र न्यूनतम चालीस प्रतिशत भन्दा कम अङ्क प्रदान गर्नुपर्ने भएमा उपयुक्त कारण खुलाउनु पर्नेछ। दुई वा दुई भन्दा बढी सदस्यले न्यूनतम वा अधिकतम हदभन्दा कम वा बढी अङ्क प्रदान गरेमा मात्र सो अङ्क मान्य हुनेछ। यदि एक सदस्यले प्रदान गरेको अङ्क मात्र यो हदभन्दा कम वा बढी भए अङ्क प्रदान गरेको न्यूनतम वा अधिकतम हदसम्मको अङ्क मात्र मूल्याङ्कनमा गणना गरिनेछ।

**९. नियुक्तको लागि सिफारिश गर्नेः** (१) सबैभन्दा बढी अङ्क प्राप्त गर्ने ३ जना उम्मेदवारहरूलाई नामको बर्णानुक्रमका आधारमा प्रमुख कार्यकारी अधिकृत पदमा नियुक्तिका लागि समितिले कार्यालय मार्फत नेपाल सरकारसमक्ष सिफारिस गर्नेछ।

(२) कार्यालयले समितिको सिफारिस बमोजिम निर्णयका लागि नेपाल सरकार समक्ष प्रस्ताव पेश गर्नेछ।

**१०. विविधः**

यस कार्यविधिको कार्यान्वयनमा बाधा अड्काउ आइपरेमा सिफारिस समितिका संयोजकको निर्णय बमोजिम हुनेछ।

अनुसूची १

(कार्यविधिको दफा ६ को उपदफा ४ सँग सम्बन्धित)

**प्रमुख कार्यकारी अधिकृत पदमा नियुक्तिको सिफारिसका लागि दिइने निवेदनको ढाँचा**

श्री संयोजकज्यू,

लगानी बोर्डको प्रमुख कार्यकारी अधिकृतको नियुक्तिका लागि सिफारिस समिति,

प्रधानमन्त्री तथा मन्त्रिपरिषद्‍को कार्यालय, सामाजिक तथा भौतिक पूर्वाधार विकास महाशाखा,

सिंहदरवार, काठमाडौ।

बिषयः निवेदन पेश गरेको।

महोदय,

लगानी बोर्डको प्रमुख कार्यकारी अधिकृत पदमा नियुक्तिका लागि सिफारिस गर्न त्यस समितिबाट मिति २०८१/--/-- मा प्रकाशित सूचना बमोजिम देहायका बिवरण सहित यो निवेदन पेश गरेको छु।

विवरणः

1. ----------
2. -------
3. ----------
4. ------
5. –

----

---

निवेदक

हस्ताक्षर: ..................

नाम थर :-

ठेगानाः- .......... नगर/गाउँ/पालिका वडा नं ....

सम्पर्क नं.-

अनुसूची २

(कार्यविधिको दफा ६ को उपदफा ४ (झ) सँग सम्बन्धित)

**प्रमुख कार्यकारी अधिकृत पदमा नियुक्तिको लागि दिइने निवेदनमा गर्नुपर्ने स्वःघोषणाको ढाँचा**

द्रष्ट्रव्यः- तल दिएको स्वःघोषणा बमोजिम हो वा होइन आफ्नो विवरणको मा √ चिन्ह लगाउनुहोस।

**श्री संयोजकज्यू,**

**लगानी बोर्डको प्रमुख कार्यकारी अधिकृतको नियुक्तिका लागि**

**सिफारिस समितिको कार्यालय, सिंहदरबार।**

विषय : स्वःघोषणा सम्बन्धमा

**प्रस्तुत विषयमा लगानी बोर्डको प्रमुख कार्यकारी अधिकृतको नियुक्तिका लागि निवेदनका साथमा देहाय बमोजिमको स्वःघोषणा गर्दछु।**

हो होइन

(१) नेपाली नागरिक

(२) **निवेदन दिने अन्तिम दिनसम्ममा** ३५ वर्ष उमेर पूरा भएको

(३) **निवेदन दिने अन्तिम दिनसम्ममा** पैंसठ्‍ठी वर्ष उमेर ननाघेको

(४) कुनै राजनीतिक दलको सदस्य नरहेको



(५) आफ्नो नाउँमा व्यक्तिगत बेरुजु बाँकी नरहेको

(६) सम्बन्धित क्षेत्रमा मान्यता प्राप्त शिक्षण संस्थाबाट स्नातक तह उत्तीर्ण गरी सम्बन्धित क्षेत्रमा १० वर्षको व्यवस्थापकीय अनुभव प्राप्त गरेको

(७) बैङ्‍क तथा वित्तीय संस्थाको ऋण नतिरी प्रचलित कानूनबमोजिम कालोसूचीमा नपरेको,





(८) भ्रष्टाचार, सम्पत्ति शुद्धिकरण, मानव वेचविखन, लागु औषधको कारोबार, पुरातात्विक वस्तु वा

 संरक्षित वन्यजन्तुसम्बन्धी कसुर वा नैतिक पतन देखिने फौजदारी अभियोगमा अदालतबाट





 कसुरदार नठहरिएको

* 

(९) प्रचलित कानूनबमोजिम नियुक्त हुन अयोग्य नठहरिएको

(१०) सार्वजनिक निकायको कुनै ठेक्का पट्टामा संलग्न नरहेको

 (११) मानसिक सन्तुलन ठीक भएको

(१२) विदेशी मुलुकको स्थायी आवासीय अनुमति पत्र (DV/PR) नलिएको, लिएको भए त्यागेको



कम्तीमा ३ (तीन) महिनाको अवधि व्यतीत भएको।

माथिको व्यहोरा ठिक साँचो हो भनी स्वघोषणा गर्दछु। गलत ठहरिएमा कानूनबमोजिम सहुँला/बुझाउँला।

निवेदक

हस्ताक्षर: ..................

नाम थर :-

ठेगानाः- .......... नगर/गाउँ/पालिका वडा नं......

मितिः २०८१/--/--